**РЕШЕНИЕ № 2-III/2014 год.**

**по оценка на въздействието върху околната среда**

На основание чл.99, ал.2 от Закона за опазване на околната среда и чл.19 , ал.1 от Наредбата за условията и реда за извършване на оценка на въздействието върху околната среда и във връзка с чл.31 от Закона за биологичното разнообразие, чл.39 ал. 1, 2 от Наредба за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони

 **ОДОБРЯВАМ**

Осъществяването на инвестиционното предложение: **“Разширение и модернизация на птицеферма за подрастващи и кокошки носачки“ в УПИ-000300, с. Богданица, община «Садово»**

**Възложител: EТ „ДАП-91-Деян Павлов”,** гр. Пловдив,

**Кратко описание на инвестиционно предложение(ИП):**

Предмет на ИП е разширение с цел увеличаване на капацитета на птицеферма за подрастващи и кокошки носачки от 39000 на 120000 места. Ще се извърши модернизация без изменение в системите на отглеждане – запазва се отглеждането в уголемени клетки и алтернативно(свободно). С ИП не се предвижда увеличаване площта на птицефермата, изменение в границите на площадката, промяна в устройствените й показатели, както и промяна в броя на халетата, в които се отглеждат птиците. Разширение и модернизация се предвижда в инсталацията за подрастващи и кокошки носачки с цел производство на яйца за директна консумация. Системите за отглеждане остават без промяна в съответствие с изискванията за хуманно отношение при отглеждането на кокошки носачки, определени в НАРЕДБА МЗХ № 25/2005 г. и осигуряват ветеринарно медицинските и зоохигиенните изисквания. За ИП се предвижда етапна реализация:

I етап – увеличаване на капацитета на халетата за отглеждане на кокошки носачки в уголемени клетки - хале № 1 до 40000 бр. места и хале № 2 за до 30000 бр. места; увеличаване на капацитета на хале № 6 за подрастващи до 35000 бр. места.

II етап – изграждане с увеличен капацитет на халета с номера 3, 4 и 5 за свободно отглеждане на кокошки носачки - 3х5000=15000 бр. места.

Предвидено е организиране на площадка за съхранение на торова маса в рамките на поземлен имот № 000111, в землището на с. Богданица през периода, в който няма да има търсене. Възложителят въз основата на сключени договори, предава торовата маса на земеделски производители за наторяване.

Производството на яйца, в резултат от отглеждането на птиците е основният технологичен процес, който включва хранене, поене, осигуряване на необходимите условия за хуманно отношение към подрастващите и кокошките носачки. След реализация на ИП фермата ще разполага с капацитет от 120000 бр. места за отглеждане на подрастващи и кокошки носачки в шест халета. Цикълът на отглеждане на кокошките носачки е 14 месеца с 1 месец прекъсване при зареждане, на подрастващите – 4 месеца. Понастоящем производственият капацитет на птицефермата в денонощен аспект е 2 тона яйца при годишен 730 тона яйца. След изпълнението на ИП се очаква да се увеличи капацитетът на 4,2 тона на денонощие и 1530 тона годишно.

Площадката е с изградени инфраструктурни връзки и не се налага изграждане на нови или промени в съществуващата техническа инфраструктура. Птицефермата е водоснабдена от собствен водоизточник, тръбен кладенец, на основание разрешително № 31520338/05.11.2012 г. С реализацията на ИП ще се увеличи консумацията на вода, предвид нарастването на капацитета на фермата и е необходимо да се внесе заявление за изменение на разрешителното за водовземане в БДУВ ИБР.

Площадката не попада в границите на санитарно-охранителни зони на водоизточници за питейно-битово водоснабдяване и минерални води. Не се засягат защитени територии по смисъла на Закона за защитените територии. Северозападната част на УПИ-000300 се намира в границите на защитена зона „Река Черкезица“ с код BG 0000437, елемент от Националната екологична мрежа и част от Европейската екологична мрежа “НАТУРА 2000”. В района се намира също и природна забележителност „Фосилни находки“ по Закона за защитените територии.

**Поради следните мотиви :**

1. В представеният доклад за ОВОС е разгледано съществуващото състояние на компонентите и факторите на околната среда и са оценени евентуалните въздействия при експлоатацията на обекта. В заключението експертите предвиждат, че реализацията на ИП и експлоатацията на разширената птицеферма при изпълнение на предложените мерки, може да се осъществят без риск за здравето на населението и без нарушение на действащите норми за опазване на околната среда.

2. Проведени са консултации с РЗИ- Пловдив относно съдържанието и обхвата на оценката за здравно-хигиенните аспекти на околната среда и човешкото здраве. С писмо изх. № 1863/18.03.2014г. РЗИ – Пловдив дава положителна оценка на ДОВОС и изразява становище, съгласно което реализацията на ИП не следва да е предпоставка за здравен риск на хората, работещи в обекта, както и за населението на най-близките населени места.

3. На основание чл.31, ал.4 от Закона за биологичното разнообразие и чл.39, ал.3 и ал.4 от Наредбата за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитената зона („Река Черкезица“ с код BG 0000437) е извършена преценка, съгласно която инвестиционното предложение няма вероятност да окаже значително отрицателно въздействие върху най-близките защитени зони.

4. Възложителят е представил към доклада за ОВОС оценка по реда на чл. 99а от ЗООС за прилагането на най-добри налични техники (НДНТ) за ИП. В съответствие с изискванията на чл.14, ал.5 от Наредбата за ОВОС е поискано становище от ИАОС София за потвърждаване/непотвърждаване на използуването на НДНТ. С писмо изх. № 06-00-1740/25.04.2014г. ИАОС София е дала заключение за осигуряване прилагането на НДНТ.

5. Въздействието на емитираните замърсители по време на експлоатация върху компонентите на околната среда може да се класифицира като незначително, постоянно, възстановимо, с малък териториален обхват, с незначителен кумулативен ефект, под приетите национални и европейски нормативни изисквания и не предполага негативни въздействия върху здравето на хората, компонентите и факторите на околната среда;

6. Осигурен е обществен достъп до доклада за жителите на с. Богданица и община „Садово“ и е проведена среща за обществено обсъждане. Представен е протокол от общественото обсъждане. Не са получени възражения срещу осъществяването на инвeстиционното предложение.

7. С протокол № 3/04.07.2014г. Екологичния експертен съвет при РИОСВ Пловдив е предложил одобряването на инвестиционното предложение.

**И при следните условия**:

**І. За фазата на проектиране:**

1. Да се изготви (допълни) схемата за разделно събиране, временно съхранение и транспортиране на генерираните отпадъци съобразно изискванията на Закона за управление на отпадъците.

2. Да се предвидят най-добрите практики за постигане на оптимална енергийна ефективност при работата на реконструирания обект.

3. На базата на необходимите след разширението водни количества, да се изготви проект за промяна на разрешителното за водоползуване по реда на Закона за водите.

4. При проектирането на площадката за съхранение на торова маса в ПИ № 000111, землище на с. Богданица да се спазват нормативните изисквания за този вид съоръжения.

**ІI. По време на строителството и преди въвеждане в експлоатацията:**

1. Да се актуализират количествата на формираните отпадъци .

2. Хладилните камери да се оборудват с компресори, работещи с разрешен от нормативната база хладилен реагент.

3. Да се подготви и подаде в МОСВ заявление за издаване на ново Комплексно разрешително за предотвратяване и контрол на замърсяването по реда на чл. 117, ал. 2 от ЗООС.

4. Да се приведе в съответствие с увеличения производствен капацитет договора за извозванe на страничните животински продукти (умрели птици, бракувани яйца, черупки от счупени яйца) до “Екарисаж” Варна.

**ІІІ. По време на експлоатацията и извеждане от експлоатация**

Да се изпълняват условията и сроковете, поставени в Комплексното разрешително.

**ІV. План за изпълнение на мерките, съгласно чл. 99, ал.1, т. 5 от ЗООС**

| **№** | **Мерки** | **Период/ фаза на изпълнение** | **Резултат** |
| --- | --- | --- | --- |
| 1 | Получаване на актуализирано разре- шително за водоползуване от ЗВ от БД УВ “ИБР” – Пловдив  | Преди строително разрешение | Предпазване от замърсяване на повърхностните и подземните води |
| 2 | Да се включи при необходимост в проекта по част ВиК увеличение обема на изгребната водоплътна яма за отпадните води от битово-фекален характер  | Проектиране, строителство | Опазване земните недра и подземните води |
| 3 | При изграждането и експлоатацията на площадката за съхранение на торова маса в ПИ №000111, землище на с. Богданица да се спазват нормативните изисквания за този вид съоръжения | Строителство, експлоатация | ограничаване и предотвратяване замърсяването с нитрати от земеделски източници на почвите и водите.  |
| 4 | Отпадните води от измиването на халетата, съхранявани във водоплътната яма, да се извозват своевременно за пречистване в ГПСОВ Пловдив.  | експлоатация | предотвратяване замърсяването с нитрати на почвите и водите. |
| 5 | Да се води съответната отчетност и документиране на хладилния агент в използуваните хладилници съгласно регламент 517/2014г. | експлоатация | Опазване чистотата на атмосферния въздух. |
| 6 | Да се получи ново Комплексно разрешително за предотвратяване и контрол на замърсяването по реда на чл. 117, ал. 2 от ЗООС.  | строителство | Комплексен контрол и предотвратяване на замърсявания. |
| 7 | Да се изготви план за управление на строителните отпадъци, като част от проектната документация  | проектиране | Екологосъобразно третиране и оползотворяване на строителните отпадъци |
| 8 | Да се водят регламентираните с техническата документация наблюдения и проверки за състоянието на инсталацията  | Експлоатация | Опазване чистотата на въздуха и здравето на хората |
| 9 | Да се осигурят подходящи условия за временно съхранение труповете на умрелите птици и другите СЖП.  | Експлоатация | Опазване живота и здравето на хората |

**Настоящото решение се отнася само за инвестиционното предложение , което е било предмет на извършване на ОВОС по реда на Закона за опазване на околната среда.**

**При разширение или изменение на това инвестиционно предложение Възложителят трябва да уведоми РИОСВ Пловдив във възможния най-ранен етап.**

**На основание чл. 99 , ал.8 от Закона за опазване на околната среда решението по ОВОС губи правно действие, ако в срок 5години от датата на издаването му не е започнало осъществяването на инвестиционното предложение.**

**При промяна на Възложителя, новият Възложител съгласно чл. 99,ал.7 от ЗООС е длъжен да уведоми РИОСВ.**

**При констатиране на неизпълнение на условията в решението по ОВОС, виновните лица носят отговорност, съгласно чл. 166 , т.2 от Закона за опазване на околната среда.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ……………** 08.07.2014 г.

Директор на РИОСВ - Пловдив